Papersnake/gushiwen huggingface dataset:
赋得珠帘诗
卢思道（南北朝）

鉴帷明欲敛，照槛色将晨。可怜疏复密，隐映当窗人。

浮清带远吹，含光动细尘。落花时屡拂，会待玉阶春。
奉送三荣王子文游益昌
度正（宋代）

徽学诸孙亦俊游，舌端造化挽洪流。
慨然投笔从裘马，要学班超万里侯。
游碧照庵 其二
陆长倩（宋代）

平旦前驺出郡闉，松堤石磴自无尘。寒云明灭天开幕，霜草青红地展茵。

灵刹迥非劳世境，净庵常属悟空人。更怜万竹千杉色，不问严冬与早春。
经古战场
艾畅（清代）

云老日无色，萧萧白草乾。古烽黏壁死，朽骨泣沙寒。

大地何曾隘，群生竟不安。纷纷一蛮触，凭吊独心酸。
湖上夜饮
白居易（唐代）

郭外迎人月，湖边醒酒风。谁留使君饮，红烛在舟中。
送曹郎中南归时南中用军
李洞（唐代）

桂水净和天，南归似谪仙。
系绦轻象笏，买布接蛮船。
海气蒸鼙软，江风激箭偏。
罢郎吟乱里，帝远岂知贤。
喜迁莺
曹宰（宋代）

梅含春信，冒北律严寒，南枝先暖。月上初弦，萱开九叶，嵩岳诞生英俊。冰玉丰姿莹彻，锦绣文章焕烂。人歌赞，是今朝卓鲁，他年伊旦。

犹羡瓜期近，课春九重，优陟公卿选。列鼎鸣钟，乘轩袭冕，直把功名占断。好是宾僚会宴，争捧觥觞频劝。重重愿，与青青松柏，岁寒难变。
潭州留别
常建（唐代）

贤达不相识，偶然交已深。宿帆谒郡佐，怅别依禅林。

湘水流入海，楚云千里心。望君杉松夜，山月清猿吟。
朱元晦过访
盛璲（宋代）

苍松翠竹映斜晖，野菊花开过客稀。
叶底黄虫作寒茧，雨余蝴蝶满园飞。
南坪蒙泉二丈论王湛学旨
庞嵩（明代）

欲识东皇面目时，真根灵干长新枝。虚言妙诀终虚见，致著躬行是致知。

远有疑时焉自信，近如通处不妨随。中空日日悬双鉴，肯把成心却自师。
送薛奎殿院赴阙
魏野（宋代）

谪监陕郡滞贤才，清雪忻将紫诏开。
缓步未亲龙扆去，迴车愿拥隼舆来。
辞蒙得得过三径，送合迢迢到柏台。
秋霁山川行色好，乘骢策蹇恨难陪。
南乡子（忆春）
张炎（宋代）

歌扇锦连枝。问著东风已不知。怪底楼前多种柳，相思。那叶浑如旧样眉。

醉里眼都迷。遮莫东墙带笑窥。行到寻常游冶处，慵归。只道看花似向时。
寄张立道
许月卿六（宋代）

故人华职又为州，当日商量今不谋。
捷径终南共惭愧，今人莫遣后人羞。
松径清游
叶颙（元代）

驴载新诗仆抱琴，白云幽径夕阳林。天风十里青松顶，满耳笙箫太古音。
答天宁讷和尚
释怀深（宋代）

老来多睡胜春蚕，五蕴山头卓个庵。随分饥餐渴饮过，不知何地见同参。
病中思建茶不可得因作呈胡季和
晁说之（宋代）

新政勤劳俭素中，建溪千焙一毫供。
人知廉耻苞苴减，运属危毫丘壑空。
惯以枪旗论胜负，果劳甲胄历危凶。
不登王会篇中物，便好从今永绝踪。
七月十六日晚雨已而月出
周紫芝（宋代）

将雨日已晏，既晴天亦曛。风从莽苍来，云向西南奔。

忽于苍玉玦，拥此黄金盆。我居在山顶，升沉阅冰轮。

三年东冈头，入我圭窦门。平生金兰友，老去无一存。

愿言结神交，相与论素心。素心不可说，月亦终无言。
陈荩卿杏花村移家因纳姬
王嗣经（明代）

不离井闬近移家，草径茅堂带郭斜。
岂为秘书增斗帐，转因载牍问香车。
新人路半邀桃叶，邻舍篱根问杏花。
何事多情旧时燕，随君将子过檐牙。
次韵程帅二首
陈造（宋代）

平时渭北与江东，文会宾筵幸许同。
政使迟迟嗟去鲁，未应咄咄遽书空。
抄诗奚翅无瑕璧，会意俄乘在下风。
更喜朝来宾雁足，阳春封寄客涂中。
竹溪再和余亦再作
刘克庄（宋代）

老丑难瞒青镜，纯白不生黑丝。
露顶秃鶖堪笑，垂头病鹤可怜。
宫词
王珪（宋代）

焚香重熨赭黄衣，恐怕朝阳进御迟。
禁鼓五更交早直，归来还是立班时。
次韵李参政赋蟆颐新堰三首
魏了翁（宋代）

夏秋雨集浍沟盈，雨过江空洲渚生。
事到无根元易涸，要将心地作池城。
登大伊山望海慨然有作
谢元淮（清代）

童男帅女觅蓬壶，却笑秦皇作计粗。采药楼船何日返，登山筇屐此时俱。

江河入海涵清浊，齐鲁连云望有无。谁信凫夷来地底，一挥长剑扫天吴。
咏史诗。下第
胡曾（唐代）

翰苑何时休嫁女，文昌早晚罢生儿。

上林新桂年年发，不许平人折一枝。
寄王承务
释祖先（宋代）

经年相别无他嘱，莫只波波意里求。
病去药除消息尽，红尘堆里等閒游。
和皇甫郎中秋晓同登天宫阁言怀六韵
白居易（唐代）

碧天忽已高，白日犹未短。玲珑晓楼阁，清脆秋丝管。

张翰一杯酣，嵇康终日懒。尘中足忧累，云外多疏散。

病木斧斤遗，冥鸿羁绁断。逍遥二三子，永愿为闲伴。
题竹
秦韬玉（唐代）

削玉森森幽思清，院家高兴尚分明。卷帘阴薄漏山色，

欹枕韵寒宜雨声。斜对酒缸偏觉好，静笼棋局最多情。

却惊九陌轮蹄外，独有溪烟数十茎。
送邑宰丁溉之解任置酒取别因赋示
陈著（宋代）

古道转悠悠，送君那值秋。
恶怀醒似醉，苦语去难留。
镫雨今宵酒，帆风明日舟。
从今梦相见，老眼在心头。
次韵王四馆宿 其三
刘攽（宋代）

天星出屈势阑干，五夜传呼禁漏残。虎豹深沉九关远，鹪鹩栖息一枝安。

病亲黄卷怜灯闇，老厌青绫怯岁寒。长有江湖未归梦，更将衰白镜中看。
寄盩厔薛能少府
许棠（唐代）

满县唯云水，何曾似近畿。晓庭猿集惯，寒署吏衙稀。

冰色封深涧，樵声出紫微。时闻迎隐者，依旧著山衣。
西湖旧梦
汪元量（宋代）

芙蓉照水桂香飘，车马纷纷度六桥。
锦幔笼船人似玉，隔花相对学吹箫。
赠吏部尚书罗罗士安
宋褧（元代）

紫薇花底退朝迟，马上相逢共说诗。几度访君多不见，北窗开彻晚荼蘼。
次沈陶庵题石田有竹庄韵
吴僧定徵（明代）

移家种竹杨湖上，半似湘川半辋川。
诗好日尝题节下，酒酣时复卧根边。
扫门延客还开径，煮笋供茶或试泉。
我记别来今十载，出林添得几梢烟。
次韵单君范行李中诸诗前数章自道后二章为单
陈著（宋代）

心如古井不生澜，无奈形骸寄两閒。
老境阳春亦风雪，危时明月自江山。
琴书有旧聊相与，门户虽贫未是閒。
儿女不知何世界，劝传花事已斓斑。
润屋轩诗
饶节（宋代）

层崖如立壁，秀润初欲溜。下有癯道人，异时妙基构。

为山不为屋，岂待吉日戊。轩成玉满家，不减朱门富。

松篁既崔错，云雾亦臻凑。霜威入松骨，古滑咽泉窦。

谷风卷檐回，浩荡金石奏。骚骚乌夜啼，鼎鼎雉朝雊。

时于藤萝中，便捷一猿透。客来坐胡床，纸帐卷轻皱。

儿童敬杖屦，文史当俎豆。微薰出小鼎，长瓶上虚甃。

此乐师有馀，何为尚奔走。记我识师初，昂昂野鹤瘦。

风姿入清古，气象脱凡陋。我游山海间，未获一角兽。

如师能几何，不落馀子后。师如佳少年，气出万夫右。

平生千钧弩，要以一手彀。虽未须眉苍，典刑已可候。

汲深非短绠，善舞属长袖。愿君浚其源，故道或可复。

功成归此轩，趺坐了昏昼。
寄别向运判德献移闽宪
杨万里（宋代）

再岁三移节，千山一据鞍。
梅花锦囊古，霜月绣衣寒。
民欲刑几措，公於此岂难？
谁令清庙器？未著侍臣冠。
海上得孔雀六鹦鹉十馀携归遗童稚辈戏成二绝句 其二
李纲（宋代）

绿衣绀趾已能飞，学语交交末转时。不是蓬莱花鸟使，携归聊与调群儿。
夜宴观石将军舞
李益（唐代）

微月东南上戍楼，琵琶起舞锦缠头。

更闻横笛关山远，白草胡沙西塞秋。
采桑子·残霞夕照西湖好
欧阳修（宋代）

残霞夕照西湖好，花坞苹汀，十顷波平，野岸无人舟自横。
西南月上浮云散，轩槛凉生。莲芰香清。水面风来酒面醒。
仲和时斋即事
葛绍体（宋代）

夹径花开一丈红，傍池新竹万枝风。
闲来笑语忘为客，杯酒淡烟明月中。
寿萱堂为主事娄文昌赋
陈琏（明代）

南极星明化日长，北堂萱绽政芬芳。轻分翠叶鹦鸰碧，初吐金花鹄嘴黄。

和气雍雍生绮席，清香冉冉入瑶觞。朝回戏綵欢无奈，惟愿慈闱乐寿康。
题陈氏净香亭
袁说友（宋代）

人生乐事难，清节视险夷。
遇坎而履坦，讵以得丧亏。
我观万物间，独此琅玕宜。
颀然挺冰操，得之风雨时。
秋风桐飞翻，夏雨民怨咨。
怵近真乃见，嗟物如一岐。
此君岂其然，风雨而不移。
娟娟净明月，细细香浮漪。
此理固千载，俗士难与知。
洮湖著危亭，千亩胸中奇。
植此凛凛节，照公堂堂姿。
仕已轻浮云，喜愠不一施。
山高空翠湿，草劲便疾吹。
此风此雨至，公乎无磷缁。
我方索米久，官事成痴儿。
望公潇洒中，粪壤与菌芝。
何当亭上游，细诵简斋诗。
斋居杂兴六首 其二
刘溥（明代）

情怀甘澹泊，书史自逍遥。夜读妨邻睡，晨眠误客招。

燕归帘半卷，鸟散竹还摇。雨足轩东圃，缘溪认药苗。
春帖子词·夫人阁十首
宋祁（宋代）

春天丽春旭，春酒献春盃。
树待珊瑚斗，花须羯鼓催。
瓜州百川浦
米芾（宋代）

西瞻山逾缅，东望水正茫。楚人投饵处，吾肯扣鸣桹。
和曾吉甫寄韵呈李相之二首
吴芾（宋代）

早已相从海上州，朅来鉴水又同游。
驱驰官路俱华发，缱绻交情异白头。
公即横翔层汉去，我将归卧故山幽。
连宵月色如明昼，乘兴还能过我不。
寓山阳天庆馆作
俞德邻（宋代）

紫气浮关怅客情，琳宫羸卧绝逢迎。长廊夜静蛩吟苦，古殿秋深鹤唳清。

勾漏丹砂何处问，蓝桥云液为谁倾。捲帘残月斜窥牖，街鼓鼕鼕又五更。
中秋松江新桥对月和柳令之作
苏舜钦（宋代）

月晃长江上下同，画桥横堆冷光中。
云头滟滟开金饼，水面沈沈卧彩虹。
佛氏解为银色界，仙家多住玉壶中。
地雄景胜言不尽，但欲追随乘晓风。
眼儿媚·一枝雪里冷光浮
黄公度（宋代）

一枝雪里冷光浮。空自许清流。如今憔悴，蛮烟瘴雨，谁肯寻搜。昔年曾共孤芳醉，争插玉钗头。天涯幸有，惜花人在，杯酒相酬。
偈颂一百二十三首
释普度（宋代）

屋里有金，外头有秤。
盐鹹醋淡，斤两自定。
自然左右逢原，管取拍拍是令。
和章守三咏·右包公堂
黄公度（宋代）

华堂存绘事，昭代得仪刑。
迹与莓苔古，名争兰茝馨。
清风无远近，乔木未彫零。
今日斲泥手，依然瘦鹤形。
题覃怀吕充隐和隐诗卷
李曾伯（宋代）

数诗盘谷友人钦，一片柴桑处士心。
几十年间南北事，祗令三叹有遗音。
湖斋坐雨
陈曾寿（清代）

隐几青山时有无，卷帘终日对跳珠。
瀑声穿竹到深枕，雨气逼花香半湖。
剥啄惟应书远至，宫商不断鸟相呼。
欲传归客沉冥意，写寄南堂水墨图。
婆罗门引
陆求可（清代）

青青杨柳，送行人、南北东西。门前征马初嘶。慢唱阳关一曲，手捧白螺杯。

不愁君远去，但恐归迟。

飘然路歧。知此意、只金徽。看取双双瓦雀，对对凫鹥。

波心争浴，便朝昏、那有断肠时。怎人生、惯见生离。
斸黄独
释宗泐（明代）

雨歇林气凉，草没涧西路。荷锄入深幽，石边欣一遇。

长歌对白云，清风满山树。向来垂涕人，遥遥千载慕。
和总管姜知阁
虞俦（宋代）

下笔梅山漫不休，诗筒倏寄置书邮。分符我亦惭铜虎，问俗人谁忍佩牛。

已洗圜扉亡久系，更教彩棒息群偷。年来况是催科拙，聚敛平生笑冉求。
点绛唇（瓶梅）
刘辰翁（宋代）

小阁横窗，倩谁画得梅梢远。那回半面。曾向屏间见。

风雪空山，怀抱无荀倩。春堪恋。自羞片片。更逐东风转。
剑门城北回望剑关诸峰青入云汉感蜀亡事慨然
陆游（宋代）

自昔英雄有屈信，危机变化亦逡巡。
阴平穷寇非难御，如此江山坐付人。
读史二首
张耒（宋代）

区区奸智终何补，不悟身犹弄伎儿。
蛇断楚郊秦未觉，鬼谋曹社梦先知。
赠瑄上人
王灼（宋代）

日日登南楼，支颐望西山。
念我知心友，一榻栖孱颜。
诗如山中知，婆娑意自闲。
世无飞仙术，尘步愁跻攀。
我懒久不出，碧藓封柴关。
应头五字稿，期师一来删。
送潘秘校赴颍上簿
宋祁（宋代）

捧檄去三铨，招招客叩船。
倦游惊密雪，离思着幺絃。
淮月开帆暝，京尘减绶鲜。
枳鸾非久息，刷羽伫来旋。
送赵普
宋太宗（宋代）

忠勤王室展宏谟，政事朝堂赖秉扶。
解职暂酬卿所志，休教一念远皇都。
湖海
萧立之（宋代）

湖海千年梦，家山亥日虚。旧巢新燕入，今雨故人疏。

贫贱犹须禄，行藏不失书。卿如用卿法，吾亦爱吾庐。
花朝雪霁出三峡
刘树堂（清代）

片帆来天上，猿声不住啼。云横千树短，雪压万山低。

锦水腾龙甲，春花衬马蹄。壮怀如可遂，定傍画桥栖。
山居二首
释坚璧（宋代）

平生湖海竟何依，选得佳山赋式微。
茗碗炉熏同宿学，蒲团禅式接初机。
陂城水满芹尤滑，瓦缽肩挨粥未稀。
睡起乌藤清兴在，不知老木挂残晖。
洗脚亭
李白（唐代）

白道向姑熟，洪亭临道傍。
前有昔时井，下有五丈床。
樵女洗素足，行人歇金装。
西望白鹭洲，芦花似朝霜。
送君此时去，回首泪成行。
池边笋生
薛瑄（明代）

绿锦池塘春已深，池边青笋欲成林。贪看物理添新趣，不管滔滔岁月侵。
次韵吉老游青原将归
黄庭坚（宋代）

欣欣林皋乐，赏心天际翔。
清樽鱠鲂鲤，朱果实圆方。
醉罢听疏雨，衾寒梦国香。
雨余山吐月，的皪满帘霜。
展转复展转，钟鱼晓琅琅。
思归笑迎门，儿女相扶将。
关关春树莺
吕南公（宋代）

关关春树莺，晨哢不知久。似欣融和景，乐得飞鸣友。

可怜天性喜朋类，肯念同群杂誉咎。年年日暖风暄时，园林无处无芳菲。

高翔俛啄足自适，焉用戚促勤追随。君不见花间柳下纷纭后，擘弹挥丸少年手。

蒙笼枝上惊急来，不及咿嘤已分首。世间利害难预期，鲜少德义多奸欺。

雁奴伤损雉媒饱，侪辈岂不交倾危。古人恶热曾吹齑，莫近王丹墓畔啼。
烧笋
释绍昙（宋代）

稚子相呼脱锦衣，饷春不减道山薇。
翻身跳入炉中浴，透得山僧啮镞机。
送光泽苏县丞
林希逸（宋代）

种花城里谈经席，三载何曾有束脩。别换头衔聊佐邑，重拈手板向邻州。

松厅莫笑无公事，蕖幕时能致俊流。握手溪干留饮去，相思那肯靳书邮。
留题文氏双秀亭三首
周必大（宋代）

身在江湖欲看山，山行还忆弄潺湲。
谁知里许双奇绝，碧玉青罗一望间。
颂古九十八首
释印肃（宋代）

三圣戴角虎，德山独眼龙。
未展机先合，非言意已通。
风云融万象，笑哭是谁同。
死中若不活，争免被他笼。
偈颂一百三十六首
释惟一（宋代）

这个老汉，殊无所解。
不惟屈屈曲曲，且是顽顽赖赖。
我昔没兴见之，直到而今尀尀。
烧炷香，礼三拜吃拳打拳，
彼此莫怪。
宿香山僧房 其一
陈束（明代）

神龙逝不返，永永沦赤山。九阴黯莫测，扬辉久矣难。

腼瑜驰十贵，十贵谁不然。魏父床夜光，咄咄起忧患。

楚王非贱货，和氏坐摧残。时议重瓴甋，焉用夸玙璠。

怀壁已贾罪，况复滋琢刊。孚采乃憎命，明温以烦冤。

传语后世人，宝器无为宣。
梁台六咏 其五 野渡横舟
史谨（明代）

漠漠江流际碧天，烟村渔屋断堤连。孤舟尽日无人渡，长系芦花浅水边。
屡雪二麦可望喜而作歌
陆游（宋代）

苦寒勿怨天雨雪，雪来遗我明年麦。
三月翠浪舞东风，四月黄云暗南陌。
坐看比屋腾欢声，已觉有司宽吏责。
腰鎌丁壮倾闾里，拾穗儿童动千百。
玉尘出磨飞屋梁，银丝入釜须宽汤，寒醅发剂炊饼裂，新麻压油寒具香。
大妇下机废晨织，小姑佐庖忘晚妆。
老翁饱食笑扪腹，林下击壤歌时康。
十月旦日至近村
陆游（宋代）

鸭脚叶黄乌臼丹，草烟小店风雨寒。
荒年人家鸡黍迮，芋羹豆饭供时节。
村童上牛踏牛鼻，吹笛声长入云际。
今年虽饥却少安，县吏不来官放税。
奉天门进膳
刘炳（明代）

江上风高未授衣，金沟杨柳得秋迟。不因宫宴糕糜粥，客里重阳总不知。
五月中连夕风雨气候如高秋枕上有赋
陆游（宋代）

拥被微吟短鬓秋，孤灯残漏共悠悠。
雨声不貣三更梦，酒力宁禁万里愁？身寄湖山邻剡曲，心游河岳过关头。
世间可恨知多少？虚弊当年季子裘。
太师平章乔文惠公挽歌词三首
杜范（宋代）

名在洪钧上，身游绿野中。
社方娱白傅，城遽闭滕公。
国势关轻重，君恩著始终。
堪嗟典刑尽，群木刺寒空。
送赵王宾三首
文天祥（宋代）

懒从原上访桃花，又不青门去种瓜。
传得神仙蝉蜕法，君如觅我问烟霞。
置酒半山亭得秋字
麻革（元代）

怀抱久不写，兀坐如絷囚。永怀西山胜，浩荡成兹游。

岩壑互窈西，丛萝郁深幽。飞烟入虚无，长风跨昆丘。

楚甸散林莽，商颜亦绸缪。雷雨天地空，景气入夜浮。

况当节律变，万物飒以秋。云来白日惨，天澹清江流。

西望渺关河，沈沈生暮愁。兰苕暗幽谷，芰荷老芳洲。

一笑举酒觞，浩歌聊自酬。幽赏兴未极，慨叹心悠悠。

世事苍茫外，寒沙明白鸥。
吕公祠
何景明（明代）

落日荡漾古水滨，邯郸城边逢暮春。赵王台榭草花尽，吕公祠堂松桂新。

马上十年元是梦，世间何处可还真。黄金白发俱闲事，赤日红尘愁杀人。
试诸葛生笔因书所怀寄诸弟 其六
彭汝砺（宋代）

最忆东林桧，婆娑一槛阴。寒枝生自好，细叶长还深。

记忆花香近，忧虞草蠹侵。弟兄勤爱惜，留慰百年心。
玉真公主别馆苦雨赠卫尉张卿二首
李白（唐代）

秋坐金张馆，繁阴昼不开。
空烟迷雨色，萧飒望中来。
翳翳昏垫苦，沉沉忧恨催。
清秋何以慰，白酒盈吾杯。
吟咏思管乐，此人已成灰。
独酌聊自勉，谁贵经纶才。
弹剑谢公子，无鱼良可哀。

苦雨思白日，浮云何由卷。
稷契和天人，阴阳乃骄蹇。
秋霖剧倒井，昏雾横绝巘。
欲往咫尺途，遂成山川限。
潈潈奔溜闻，浩浩惊波转。
泥沙塞中途，牛马不可辨。
饥从漂母食，闲缀羽陵简。
园家逢秋蔬，藜藿不满眼。
蟏蛸结思幽，蟋蟀伤褊浅。
厨灶无青烟，刀机生绿藓。
投箸解鹔鹴，换酒醉北堂。
丹徒布衣者，慷慨未可量。
何时黄金盘，一斛荐槟榔。
功成拂衣去，摇曳沧洲傍。
题萧照山水
舒岳祥（宋代）

翩翩凉树下茅堂，揖客柴门去栈长。
山外横舟篷不启，谁知世有送迎忙。
春雨二首 其二
安志文（清代）

寒窗挟策口珊珊，老眼风前泪不干。略与古人相印可，少容童子问更端。

久甘林壑沈声迹，敢望云霄纵羽翰。几事到头忙不得，且教心事放须宽。
丁惠安赠肉苁蓉
王十朋（宋代）

老子当归兴已浓，令君何事寄苁蓉。行将卜筑前湖去，蓑笠牵牛作老农。
有感
刘荣嗣（明代）

自信何劳与物争，相怜宁暇不平鸣。
多愁每羡人能醉，万事今看梦早惊。
扪舌藏身消永日，随心曝背倚前楹。
静幽亦有山居意，却悔人间著姓名。
东郊晚行 其三
翟灏（清代）

好景不肯常，况兹桑榆促。村厨爆湿薪，烟帛起纯束。

一暝万形齐，何由著閒瞩。巢禽戢动羽，途人断归躅。

清豪振凉蛩，健语共相勖。郊路熟可循，林黑误已数。

赖有流萤飞，高下闪古绿。荒凉兴未摧，寂静意偏属。

心镜终澄明，行吟多所触。
百字令 赠宋六嫂 词品五
滕宾（元代）

柳颦花困，把人间恩怨，尊前倾尽。何处飞来双比翼，直是同声相应。寒玉嘶风，香云卷雪、一串骊珠引。元郎去后，有谁着意题品。谁料浊羽清商，繁弦急管，犹自余风韵。莫是紫鸾天山曲，两两玉童肩并。白发梨园，青衫老传，试与留连听。可人何处，满庭霜月清冷。
秋日同郭鸿胪集赵明府宅对菊得寒字
胡应麟（明代）

绿野晴开一径宽，清尊携客此盘桓。千枝的皪明秋序，万朵娉婷立暮寒。

露色总深陶令采，霜华谁问楚臣餐。西风拂面饶相笑，得似龙山座里看。
新曲二首
长孙无忌（唐代）

侬阿家住朝歌下，早传名。结伴来游淇水上，旧长情。

玉珮金钿随步远，云罗雾縠逐风轻。转目机心悬自许，

何须更待听琴声。

回雪凌波游洛浦，遇陈王。婉约娉婷工语笑，侍兰房。

芙蓉绮帐还开掩，翡翠珠被烂齐光。长愿今宵奉颜色，

不爱吹箫逐凤凰。
与叔白登太山绝顶，怀子乔燕中
李宪噩（清代）

不信人能到，相看已是仙。云中还有路，山上似无天。

真觉吴门近，初惊海域偏。未知重岭外，何处是幽燕？
杏花天
高观国（宋代）

远山学得修眉翠。看眉展、春愁无际。雨痕半湿东风外。不管梨花有泪。

西园路、青鞋暗记。怕行入、秋千径里。一春多少相思意。说与新来燕子。
梅花百咏 其六十四 乐闲
李江（明代）

乾坤饶我老江村，笑把乾坤作故园。万顷玉渊沈白璧，一泓金井浸寒根。

影摇南极开青眼，帘隔东风欲断魂。学圃主人无一事，相看终日闭柴门。
渔家傲·粉面啼红腰束素
晏殊（宋代）

粉面啼红腰束素
当年拾翠曾相遇
密意深情谁与诉
空怨慕
西池夜夜风兼露
池上夕阳笼碧树
池中短棹惊微雨
水泛落英何处去
人不语
东流到了无停住
忆旧游 寄怀宝芬女史
戴珊（清代）

记海棠树底，芍药栏边，红豆联吟。傍晚妆初卸，更西窗剪烛，东阁谈心。

怜予鸿爪无定，几日便分襟。正社燕辞巢，子规啼恨，来往花阴。

遥岑。频眺处，祗竹院摊书，松径捶琴。许我新诗寄，从别时凝望，直到而今。

鸾笺一幅遥递，珍重等南金。愧报乏琼琚，缠绵枉自怀好音。
寓玉清观
叶子奇（明代）

径草微微护浅沙，小山丛竹玉清家。
牵牛延蔓无多碧，点缀秋光一两花。
合水县玉泉石崖刻
佚名（唐代）

山脉逗飞泉，泓澄傍岩石。乱垂寒玉筱，碎洒珍珠滴。

澄波涵万象，明镜泻天色。有时乘月来，赏咏还自适。
南归诗十九首 其三 出都
李流芳（明代）

驱车出郭门，行行憩逆旅。童仆相为言，有客驰马去。

云追南行者，昨已请严旨。闻之一惊叹，我罪以何抵。

边陲奄然丧，谋国者谁子。舍彼逋逃臣，苛此章句士。

士固各有志，进退绰然耳。不闻盛明朝，罪士以鞭箠。

吾观长安中，纵横曳朱紫。云台逞高议，意气一何侈。

但恃虏不来，来亦竟无恃。吾侪藜藿人，敢云肉食鄙。

进既不求荣，退则如脱屣。会当翔冥鸿，何乃嚇腐鼠。
寄贞法师
郑巢（唐代）

巡礼知难尽，幽人见亦稀。几年潭上过，何待雪中归。

远瀑穿经室，寒螀发定衣。无因寻道者，独坐对松扉。
题黄溪壁二首
赵蕃（宋代）

此邦茶品固多有，闻说黄溪独未尝。
何日敲门辱持赠，更须高诵碧云章。
次韵蔡仲平察院中秋
葛立方（宋代）

素魄经秋分外明，桂枝浓傍蕊渊清。
人寰散影千山白，愁绝村村砧杵鸣。
闻王妈妈定做小祥功德作二首
释道济（宋代）

唐家閧里闲游赏，妈妈家中请和尚。
二百衬钱五味食，羊毛出在羊身上。
酬鲁望见迎绿罽次韵
皮日休（唐代）

轻裁鸭绿任金刀，不怕西风断野蒿。酬赠既无青玉案，

纤华犹野赤霜袍。烟披怪石难同逸，竹映仙禽未胜高。

成后料君无别事，只应酣饮咏离骚。
春雪两绝
王柏（宋代）

开岁晴天亦太悭，六花日日舞檐端。
浑然一色无分别，也把梅花作雪看。
廨西厅事三楹杂莳花竹颇饶幽胜藤阴有亭余榜曰诗境夏日晚坐用黄鹄山人鉴亭韵
张僖（清代）

绿阴幂小亭，地僻不知暑。石几坐晚凉，夕阳淡遥屿。

呼童拨松炉，乳茶活火煮。泉味辨淄渑，瓷品杂哥汝。

藤阴悄无人，幽鸟答诗语。盆兰发疏花，细香散成缕。

微风飒然来，竹气凉似雨。静对欲忘言，新蟾已当户。
送陈莆田
林希逸（宋代）

邑以滩名处处同，此滩加似打头风。吟多正恐招穷鬼，怨作无端谤杀公。

怒欲怀砖嗟薄俗，义为全璧赖宗工。衡寒溪上携琴去，羞涩囊如子美空。
过胡元宾林亭
赵抃（宋代）

我尝轻归辕，一息快心目。亭桥跨幽涧，庑砌森怪竹。

榜句多老跨，襟风不韵俗。开卷味加永，照泉清可掬。

先秋固爽垲，大夏失烦燠。乐哉于道外，视此乐岂足。
赠江州太平观道士
吕岩（唐代）

落魄薛高士，年高无白髭。云中闲卧石，山里冷寻碑。

夸我饮大酒，嫌人说小诗。不知甚么汉，一任辈流嗤。
西江月
惠洪（宋代）

入骨风流国色，透尘种性真香。为谁风鬓涴新妆。半树入村春暗。

雪压枝低篱落，月高影动池塘。高情数笔寄微茫。小寝初开雾帐。
挽永康守成寺簿同年二首
程公许（宋代）

友爱根天性，今人古与俱。
棣华虽殄瘁，玉树更扶疏。
经济终齎恨，循良谁读书。
兹恩共心赏，霜月泪沾裾。
次韵王仲谟仲宁唱酬二首
周必大（宋代）

公子翩翩正妙年，修能夸节本天然。
弟兄况自逢三益，事业悬知定十全。
厚意绸缪华映鄂，新诗绮丽月流天。
乘黄騄耳方争骏，应笑驽骀强自鞭。
点绛唇（代栖隐昙老）
向子諲（宋代）

折脚铛中，二时粥饭随缘过。东行西坐。不识而今我。

坏尽田园，终日且婆和。还知么。锥也无个。肘露衣衫破。
句
毛滂（宋代）

苕水相逢眼便青。贪恋恩波未肯飞。
再用同叔韵
赵善括（宋代）

风定舟行力不难，一钩新月照溪湾。
断烟横抹岸头树，落日斜欹江上山。
鱼鸟久知思旧侣，桑榆归去亦慙颜。
儿童见我应相怪，两鬓如何雪样斑。
沁园春（寄竹溪）
刘克庄（宋代）

老子衰颓，晚与亲朋，约法三章。有谈除目者，勒回车马，谈时事者，麾出门墙。已挂衣冠，怕言轩冕，犯令先当举罚觞。书尺里，但平安二字，多少深长。

溪翁苦未相忘。我今有双鱼烦寄将。道荒芜羞对，宫中莲烛，昏花难映，阁上藜光。闻庙瑟音，识关睢乱，诗学专门尽不妨。百年后，尚庶几申白，不数韦康。
春晖寓目二首 其二
宋祁（宋代）

春意都无几，还持欢绪归。游蜂抱蕊去，惊燕失泥飞。

风下幡幡影，霞留暝暝霏。既知瑶席恨，不减欲沾衣。
次韵朱晦翁十梅·寒梅
王炎（宋代）

花开有底急，迫此岁律残。
捷报春信来，不知冰雪寒。
颂古四十八首 其三十三
释慧开（宋代）

路逢剑客须呈，不遇诗人莫献。逢人且说三分，未可全施一片。
鸣蜩
张耒（宋代）

鸣蜩嘒高风，逮夜且复静。
草虫何为者，落日鸣复逞。
阴阳且战争，微物何所竞。
化工执其机，开阖惟所命。
朔雁有行意，肃肃如待令。
江河有旧渚，宁畏风霜劲。
端炭头求语
释居简（宋代）

袖间束手不知寒，炙手从他向热官。除却火炉头上事，别无分付越州端。
朝中措·慕名人似蚁贪膻
张抡（宋代）

慕名人似蚁贪膻。扰扰几时闲。输我吴松江上，一帆点破晴烟。青莎卧月，红鳞荐酒，一醉陶然。此是人间蓬岛，更於何处求仙。
水龙吟（用见山韵饯别）
吴文英（宋代）

夜分溪馆渔灯，巷声乍寂西风定。河桥径远，玉箫吹断，霜丝舞影。薄絮秋云，澹蛾山色，宦情归兴。怕烟江渡后，桃花又泛，宫沟上、春流紧。

新句欲题还省。透香煤、重牒误隐。西园已负，林亭移酒，松泉荐茗。携手同归处，玉奴唤、绿窗春近。想骄骢、又踏西湖，二十四番花信。
豫章贺丁漕建台宴口号
曹彦约（宋代）

车马盈六拨不开，彩衣新著乡衣来。
壮怀风月归英荡，满意江山入酒杯。
便觉阳和通嶰竹，已知春信到官梅。
西江岂是留人处，筑得沙堤唤得回。
汤泉 其二
程师孟（宋代）

山半炎泉涌不停，阴阳为炭自熏蒸。天公不许杨妃见，留待年年浴众僧。
葛洪川
韩淲（宋代）

葛洪川畔试寻诗，圆泽精魂世孰知。但见野僧相指点，独怜游子转伤悲。

湍流涧水侵苔藓，磊落山岩拂树枝。我亦赏吟风月尔，人间今古信如斯。
宣贵妃挽歌
江智渊（魏晋）

袿襚来尘寂，筵俎竟虚存。云松方霭露，风草已声原。
赠吴颠尊师（丙寅年作）
韩偓（唐代）

饮酒经何代，休粮度此生。迹应常自浼，颠亦强为名。

道若千钧重，身如一羽轻。毫厘分象纬，袒跣揖公卿。

狗窦号光逸，渔阳裸祢衡。笑雷冬蛰震，岩电夜珠明。

月魄侵簪冷，江光逼屐清。半酣思救世，一手拟扶倾。

击地嗟衰俗，看天贮不平。自缘怀气义，可是计烹亨。

议论通三教，年颜称五更。老狂人不厌，密行鬼应惊。

未识心相许，开襟语便诚。伊余常仗义，愿拜十年兄。
道贵如愚
释重顯（宋代）

雨过云凝晓半开，数峰如画碧崔嵬。
空生不解岩中坐，惹得天花动地来。
和孔纯老归自属邑三首
王之道（宋代）

诗涛难放笔头乾，归及初晴素魄圆。
善举敢论当世比，佳篇应任老夫传。
凌云列岫堆螺髻，出水新荷点翠钿。
报政还朝知不晚，追随能复记当年。
题卢鸿草堂图
李彭（宋代）

丈室幽云织翠微，卢生草堂云作扉。阴崖绝壑鸟迹稀，扶藜纵作拂云霓。

心知丹毂赤吾族，要须爱身如爱玉。三十六峰幽意足，何必鉴湖分一曲。

老仙宁上登封坛，一夜茧生双足间。不知此图笔笔妙，岩峦映带冰霜颜。

集贤学士从省归，僧床卧作昼掩扉。绣鞍那补尘化缁，不如卢郎驾鸿飞。

老色苍颜今采薇，故山风烟常满衣。眼明见此社中客，尽谢东阡与西陌。
登山西望有怀季长
陆游（宋代）

行年垂九十，举世少辈行。
敢言分非病，要是老益壮。
平时嬾书疏，有答未始倡。
张卿独所敬，夙昔推直谅。
迹虽隔吴蜀，相忆每惨怆。
使者交道中，万里问亡恙。
忽焉奉赴告，斯文岂将丧？腰经不抚棺，执绋不会葬，送子岷山下，想见车百两，我徒哭寝门，泪尽气塞吭。
年虽不耄期，仕谁不将相？神明司祸福，于职岂亦旷。
霜风九月初，凭高极西望，江原在何许，安得铲叠嶂？
和富公权宗丞十站
王之道（宋代）

展读新诗次第看，管中文豹喜窥斑。
不知笔力能豪放，落纸云烟欬唾间。
庆上人以再闻诵新作突过黄初诗为韵作十诗见寄次韵酬之 其五
李彭（宋代）

吾友韩子苍，雾豹閟关钥。一朝出阴崖，蓬山真著作。

绝伦共推让，痛扫净瑕膜。行矣贰紫微，居然赋红药。
梅花
朱翌（宋代）

姑射山头冰雪仙，人间一见便丰年。
却应羞死琴台女，不得乃翁分一钱。
舟中怀夔门亲旧八绝 其六 潘和叔
项安世（宋代）

潘郎于我最情长，劝我新滩莫么忙。落日系舟崖石下，斯人风味故难忘。
回杭秋试洛翘以诗送行组织近事用韵效之
许传霈（清代）

半载追随讲学堂，丰裁群仰鲁灵光。书成半部堪治世，月见前身快举觞。

立雪程门传道派，归云仙洞怅家乡。名推山谷诗称祖，徒许高阳酒作狂。

骊得智珠惊藻饰，鳄驱沧海蔚文章。画兰成社閒消暑，傍竹题箊早纳凉。

鱼牍移诗忙走笔，狸奴接客卧斜阳。壶斟庭桂泡佳酿，盘摘园蔬得饱尝。

满壁新词探宿海，半潭秋水澄星潢。紫薇轩对筵开妙，红蓼阶翻句亦香。

河洗甲兵驰露布，词成锦绣织霓裳。邯郸学步聊如是，敢与先生旗鼓当。
至扬州
文天祥（宋代）

吾戴吾头向广陵，仰天无告可怜生。
争如负命投东海，犹会乘风近玉京。
桃源图
胡仲弓（宋代）

桃源分二种，半在此源栽。
向为逃秦去，今还归赵来。
山川犹古昔，人物不尘埃。
刘阮何为者，无言空自回。
壁画折竹杂言
吴融（唐代）

枯缠藤，重欹雪。渭曲逢，湘江别。不是从来无本根，

画工取势教摧折。
木兰花慢
袁嘉（清代）

绕琅玕深处，牵翠袖，堕明珰。早衰柳沉云，枯荷洗露，寒到银塘。

鸳鸯绿波梦稳，怕分飞、冷了白萍乡。贪向湘阑凭处，钟声催送斜阳。

思量。往事最难忘，水阁记传觞。惜花颊殷红，山眉绀碧，艳衬霞裳。

流光又惊瞥眼，蓦西风、吹遍井梧霜。惆怅鸿来燕去，教人阅尽炎凉。
梦游天台
王恭（明代）

东海窥蓬莱弱水，浩荡隐映金银台。青山瞰吴越烟霞，明灭缥渺连天台。

天台岧峣一万八千丈，荡摩日月青云上。西倾泰华出蛾眉，东拔嵩丘振雁荡。

我昔传闻心亦惊，一夜飞梦游赤城。赤城孤月照我影，送我迢迢度华顶。

华顶连天高百越，凭虚空兮见溟渤。云溟濛兮山欲雨，波汹涌兮石飞雪。

深林层崖阴晦忽，熊咆龙吟悲风发。仙人其来兮纷纷，揭华盖兮烂垂云。

绰约兮金母，杳霭兮元君。秘玄章兮绿字，挥宝剑兮星文。

命广成洗髓，洪崖濯发。五粒松花，饱予肌骨。忽抱云璈飞上天，俄然一笑三千年。

又作石桥别，遥遥见金仙。龙象何蹴踏，天花雨翩翩。

遗予舍利子，铿然金石坚。逍遥上兜率，列坐谈空禅。

须臾惊觉心亦碎，秪疑枕席烟霞里。四壁虫声夜正分，一帘月色寒如水。

天明走马入红尘。忘却仙游梦时事。
蝶恋花·门外沧洲山色近
张鎡（宋代）

门外沧洲山色近。鸥鹭双双，恼乱行云影。翠拥高筠阴满径。帘垂尽日林堂静。明月飞来烟欲暝。水面天心，两个黄金镜。慢颭轻摇风不定。渔歌欸乃谁同听。
过汉浦塘有感二首 其一
盛彧（元代）

凉飙生绿浦，鸣橹对青山。感旧人何在，伤秋客未还。

身名难自保，世事故相关。谁识桃源路，携家老此间。
秋夜怀芑禅师
揭汯（元代）

商飙起西郊，摵摵振林木。玄鸟辞故垒，蟋蟀入墙屋。

云间出华月，照我樽中绿。引觞不能尽，弹琴讵成曲。

敢恨时物迁，只叹流景速。独羡清泉师，悠然在空谷。

鸡鸣天未曙，披衣候清旭。
次韵竹林玉老三首 其一
张侃（宋代）

笔法有神缘剑舞，诗坛游戏也无妨。却嫌踏破铁门限，刬草堂前化鞠场。
酬诸公见过（时官未出，在辋川庄）
王维（唐代）

嗟予未丧，哀此孤生。屏居蓝田，薄地躬耕。岁晏输税，

以奉粢盛。晨往东皋，草露未晞。暮看烟火，负担来归。

我闻有客，足扫荆扉。箪食伊何，疈瓜抓枣。仰厕群贤，

皤然一老。愧无莞簟，班荆席藁。泛泛登陂，折彼荷花。

静观素鲔，俯映白沙。山鸟群飞，日隐轻霞。登车上马，

倏忽云散。雀噪荒村，鸡鸣空馆。还复幽独，重欷累叹。
六十寄景仁
司马光（宋代）

从来好与天争力，困竭方惭已力微。
见事晚于蘧伯玉，今知五十九年非。
题徐晴圃中丞从军图
郭曾炘（清代）

睿皇初政诛骧共，谅阴不言言乃雍。川湖逋寇犹隳突，障日修乃坐养痈。

诏遣重臣提禁旅，铁骑三千尽貔虎。亲承天语授机宜，妙选军咨开幕府。

舍人早直承明庐，于时读礼亦家居。金革无避古有训，起应徵辟从驰驱。

往来黍雪冬徂夏，跃马横戈不遑舍。转战曾过陇阪西，捷书频奏甘泉夜。

唾手方看扫穴巢，含香鸡舌还趋朝。几载回翔依省闼，重来开府拥旌旄。

枢垣始因西师设，颇牧时闻禁中出。平台筹策出耘菘，征缅邮程纪蒲褐。

紫光图画比云台，拓地开疆逾九垓。潢池盗弄小丑尔，昔何其胜今何衰。

我亦簪毫旧从事，每读题名想前辈。属车豹尾屡追从，行在麻鞋余涕泪。

开元生晚羡承平，百二奏关尚苦兵。渭水终南如在眼，暮年萧瑟庾兰成。

此图写真近神品，况复名贤富题咏。神武犹堪想庙谟，流传岂但光家乘。

玉轴装池手泽新，时艰未放退耕身。陆沈重挽神州起，整顿乾坤匪异人。
罢官后稍谢宾客十绝 其一
李之仪（宋代）

过从顿谢懒尤添，倦卧终朝不捲帘。晚饭都无官米气，始知身已是苍黔。
喜雨
胡寅（宋代）

闻说频年旱，先怀并日忧。
家书不易到，囷米谅难求。
一雨连三夕，千仓裕九秋。
若为知帝力，鼓腹听蛮讴。
寄李侍御余三同年
刘青芝（清代）

骢马乘来四载馀，京华处处避幡旟。饱闻圣主求言诏，未见诸臣《谏猎书》。

岂是阳城方简默，不劳永叔代踌躇。老生局外多私计，勿使吾曹望或虚。
虞美人·廉纤小雨池塘遍
周邦彦（宋代）

廉纤小雨池塘遍。细点看萍面。一双燕子守朱门。比似寻常时候、易黄昏。
宜城酒泛浮香絮。细作更阑语。相将羁思乱如云。又是一窗灯影、两愁人。
侍车驾幸太学恭赋一律
黄佐（明代）

豹纛龙斿拂曙烟，即随清跸下遥天。衮衣日月宫墙里，冠盖风遥俎豆边。

环壁波光摇宝扇，閟坛花气绕金悬。青衿际此欢无极，共播皇休入诵弦。
五仙观眺望
梁有誉（明代）

岁晏琴尊聊纵赏，况逢高阁俯长川。孤城海气霾寒日，万壑钟声出暝烟。

辽鹤归来空异代，石羊化去不知年。沧桑自古何须问，肠断江湖落雁前。
绿意 其一 题朱锡鬯蕃锦集和沈融谷韵
龚翔麟（清代）

尊前调别。把箧中旧句，翻作新阕。换羽移宫，短拍么弦，恰配酒筹歌节。

悬针垂露香笺襞，付扇底、春风桃叶。是谁能、纫百家衣，只许半山人说。

长木当年卜宅，竹梧小径里，醧舫幽绝。落拓江湖，投老心情，一任兔华圆缺。

无端启事来青琐，惹双鬓、翻添霜雪。问甚时、重荷烟锄，吟过月波楼月。
一字百题示商君祥 其四十二 农
李俊民（金朝）

卖剑田园计，温家种树书。新年无罪岁，事事有乘除。
题石窟（寺魏孝文所置）
宋昱（唐代）

梵宇开金地，香龛凿铁围。影中群象动，空里众灵飞。

檐牖笼朱群，房廊挹翠微。瑞莲生佛步，瑶树挂天衣。

邀福功虽在，兴王代久非。谁知云朔外，更睹化胡归。
和吴冲卿雪
王安石（宋代）

阳回力犹邅，阴合势方巩。
填空忽汗漫，造物谁怂恿。
轻於擘絮纷，细若吹毛氄。
云连昼已瞀，风助宵仍汹。
凭陵虽一时，变态亦千种。
帘深卷或避，户隘关犹拥。
滔天有冻浪，匝地无荒陇。
飞扬类挟富，委翳等辞宠。
穿幽偶相重，值险辄孤耸。
积惨会将舒，群轻那久重。
纷华始满眼，消释不旋踵。
槁树散飞花，空檐落县湩。
还当困炎热，以此涤烦壅。
共约市南人，收藏不为冗。
过鄱阳湖
华岳（宋代）

北风翻雪鼓雷霆，舟子停兰亦断魂。
看我金鳞三十六，为君一跃上龙门。
山中玩物杂言十首 其五
戴表元（宋代）

鸟有反舌者，自古比谗人。时气一朝迁，此舌竟不伸。

众鸟莫不然，更鸣以存身。如何能言士，聒聒无止辰。
文赋
陆机（魏晋）

余每观才士之所作，窃有以得其用心。夫放言遣辞，良多变矣，妍蚩好恶，可得而言。每自属文，尤见其情。恒患意不称物，文不逮意。盖非知之难，能之难也。故作《文赋》，以述先士之盛藻，因论作文之利害所由，它日殆可谓曲尽其妙。至于操斧伐柯，虽取则不远，若夫随手之变，良难以辞逮。盖所能言者具于此云。

伫中区以玄览，颐情志于典坟。遵四时以叹逝，瞻万物而思纷。悲落叶于劲秋，喜柔条于芳春。心懔懔以怀霜，志眇眇而临云。詠世德之骏烈，诵先人之清芬。游文章之林府，嘉丽藻之彬彬。慨投篇而援笔，聊宣之乎斯文。

其始也，皆收视反听，耽思傍讯。精骛八极，心游万仞。其致也，情曈曨而弥鲜，物昭晣而互进。倾群言之沥液、漱六艺之芳润。浮天渊以安流，濯下泉而潜浸。于是沉辞怫悦，若游鱼衔钩，而出重渊之深；浮藻联翩，若翰鸟婴缴，而坠曾云之峻。收百世之阙文，採千载之遗韻。谢朝华于已披，启夕秀于未振。观古今于须臾，抚四海于一瞬。然后选义按部，考辞就班。抱景者咸叩，怀响者毕弹。或因枝以振叶，或沿波而讨源。或本隐以之显，或求易而得难。或虎变而兽扰，或龙见而鸟澜。或妥帖而易施，或岨峿而不安。罄澄心以凝思，眇众虑而为言。笼天地于形内，挫万物于笔端。始躑躅于燥吻，终流离于濡翰。理扶质以立干，文垂条而结繁。信情貌之不差，故每变而在颜。思涉乐其必笑，方言哀而已叹。或操觚以率尔，或含毫而邈然。

伊兹事之可乐，固圣贤之可钦。课虚无以责有，叩寂寞而求音。函绵邈于尺素，吐滂沛乎寸心。言恢之而弥广，思按之而逾深。播芳蕤之馥馥，发青条之森森。粲风飞而猋竖，郁云起乎翰林。

体有万殊，物无一量。纷纭挥霍，形难为状。辞程才以效伎，意司契而为匠。在有无而僶俛，当浅深而不让。虽离方而遯圆，期穷形而尽相。故夫夸目者尚奢，惬心者贵当。言穷者无隘，论达者唯旷。

诗缘情而绮靡，赋体物而浏亮。碑披文以相质，诔缠绵而悽怆。铭博约而温润，箴顿挫而清壮。颂优游以彬蔚，论精微而朗畅。奏平徹以闲雅，说炜晔而谲诳。虽区分之在兹，亦禁邪而制放。要辞达而理举，故无取乎冗长。

其为物也多姿，其为体也屡迁；其会意也尚巧，其遣言也贵妍。暨音声之迭代，若五色之相宣。虽逝止之无常，故崎錡而难便。苟达变而相次，犹开流以纳泉；如失机而后会，恒操末以续颠。谬玄黄之秩叙，故淟涊而不鲜。

或仰逼于先条，或俯侵于后章；或辞害而理比，或言顺而意妨。离之则双美，合之则两伤。考殿最于锱铢，定去留于毫芒；苟铨衡之所裁，固应绳其必当。

或文繁理富，而意不指适。极无两致，尽不可益。立片言而居要，乃一篇之警策；虽众辞之有条，必待兹而效绩。亮功多而累寡，故取足而不易。

或藻思綺合，清丽千眠。炳若缛绣，悽若繁絃。必所拟之不殊，乃闇合乎曩篇。虽杼轴于予怀，怵他人之我先。苟伤廉而愆义，亦虽爱而必捐。

或苕发颖竖，离众绝致；形不可逐，响难为系。块孤立而特峙，非常音之所纬。心牢落而无偶，意徘徊而不能揥。石韫玉而山辉，水怀珠而川媚。彼榛楛之勿翦，亦蒙荣于集翠。缀《下里》于《白雪》，吾亦济夫所伟。

或讬言于短韻，对穷迹而孤兴，俯寂寞而无友，仰寥廓而莫承；譬偏絃之独张，含清唱而靡应。或寄辞于瘁音，徒靡言而弗华，混妍蚩而成体，累良质而为瑕；象下管之偏疾，故虽应而不和。或遗理以存异，徒寻虚以逐微，言寡情而鲜爱，辞浮漂而不归；犹絃么而徽急，故虽和而不悲。或奔放以谐和，务嘈囋而妖冶，徒悦目而偶俗，故高声而曲下；寤《防露》与桑间，又虽悲而不雅。或清虚以婉约，每除烦而去滥，阙大羹之遗味，同朱絃之清氾；虽一唱而三叹，固既雅而不艳。

若夫丰约之裁，俯仰之形，因宜适变，曲有微情。或言拙而喻巧，或理朴而辞轻；或袭故而弥新，或沿浊而更清；或览之而必察，或研之而后精。譬犹舞者赴节以投袂，歌者应絃而遣声。是盖轮扁所不得言，故亦非华说之所能精。

普辞条与文律，良余膺之所服。练世情之常尤，识前脩之所淑。虽发于巧心，或受蚩于拙目。彼琼敷与玉藻，若中原之有菽。同橐籥之罔穷，与天地乎并育。虽纷蔼于此世，嗟不盈于予掬。患挈缾之屡空，病昌言之难属。故踸踔于短垣，放庸音以足曲。恒遗恨以终篇，岂怀盈而自足？惧蒙尘于叩缶，顾取笑乎鸣玉。

若夫应感之会，通塞之纪，来不可遏，去不可止，藏若景灭，行犹响起。方天机之骏利，夫何纷而不理？思风发于胸臆，言泉流于唇齿；纷葳蕤以馺遝，唯豪素之所拟；文徽徽以溢目，音冷冷而盈耳。及其六情底滞，志往神留，兀若枯木，豁若涸流；揽营魂以探赜，顿精爽而自求；理翳翳而愈伏，思轧轧其若抽。是以或竭情而多悔，或率意而寡尤。虽兹物之在我，非余力之所戮。故时抚空怀而自惋，吾未识夫开塞之所由。

伊兹文之为用，固众理之所因。恢万里而无阂，通亿载而为津。俯贻则于来叶，仰观象乎古人。济文武于将坠，宣风声于不泯。塗无远而不弥，理无微而弗纶。配霑润于云雨，象变化乎鬼神。被金石而德广，流管絃而日新。
与畹叔编修论诗因属其选裁本朝风雅以挽颓波
田同之（清代）

畹叔寸心贮千古，说诗沁入诗人脾。殷殷雅意惜同调，停桡三日长河湄。

把臂依然忘我丑，我心写兮前致词。《风雅颂骚》历今古，英灵秀气各含吐。

八代三唐两宋间，但有正变无门户。底事有明三百年，分疆别界如秦楚。

刘高并革元代风，旋尊台阁归肤庸。李何边徐盛弘正，炳如星日悬天中。

讵料公安竟陵起，一则为魔一为俚。魔俚相承溺浊流，赖有黄门追正始。

正始未复虞山来，不分雅郑分朋侪。党同伐异恣颠倒，七子前后遭挤排。

瑶琴宝瑟置不齿，赏心筝笛琵琶耳。石湖为矩《剑南》规，五尺之童轻正始。

我朝定鼎代右文，宾龙绣虎来纷纷。或如开宝称大手，或如元祐张奇军。

名家大家各位置，坛坫巍巍夸并峙。争爇山东一瓣香，远近文人无异议。

山姜花谢《蚕尾》倾，野狐怪鸟齐争鸣。泛泛东流视安德，狺狺众口嗥新城。

黄钟毁弃瓦缶重，长夜漫漫竟如梦。陈相便尔嫉陈良，师有屈兮弟无宋。

扶轮大雅非君谁，屈直先自海邦讼。愿君挽弓射训狐，置身千仞宜高呼。

别裁伪体君之分，勿使此事终模糊。呜呼！勿使此事终模糊。
秋夜
沈宛君（明代）

悲秋不是断肠初，风景依依云影疏。
玉漏自残灯自落，小窗斜月半庭虚。
次韵前人怀西湖之游
赵抃（宋代）

昔时唐殿预英雄，今独湖山幸会逢。谪宦青钱曾万选，承恩白首是三公。

龙山我念经年别，虎榜君曾昔日同。老守七章还印绶，俞音朝暮出宸衷。
二佳
洪咨夔（宋代）

佳笋如佳人，柔哲饱风致。
佳醑如佳士，醇明负骨气。
此笋配此醑，可爱不可醉。
得醉岂不好，醉恐不知味。
蔚如王谢家，文雅将富贵。
下华首台留别旋庵海发上人
陈恭尹（清代）

木绵花发似春风，不信登临是岁终。百粤晴江山色外，六时行径水声中。

自来下土为游子，肯料东林别远公。他夜相思何处望，白云天上佛灯红。
腊月二十六日镇远府送春花土牛作诗以谢 其一
祁顺（明代）

斗柄初东淑气回，镇阳弦管送春来。呼童试看寒梅树，报道琼花彻晓开。
送梁传之从襄阳将母南还
多炡（明代）

夫人城外汉江平，逐子南回五两轻。
路出鄢邙频雨雪，头槎鱼贱笋初生。
偈
释了常（宋代）

等闲放下，佛手掩不住。特地收来，大地绝纤埃。

向君道，莫疑猜，来来头头见善财。锤下分明如得旨，无限劳生眼自开。
龟溪左顾亭二首 其一
刘一止（宋代）

馀不溪上山，映我杯中绿。我醉狂欲歌，潜蛟睡方熟。
春日登楼遇雨
杜荀鹤（唐代）

忽地晴天作雨天，全无暑气似秋间。看看水没来时路，

渐渐云藏望处山。风趁鹭鸶双出苇，浪催渔父尽归湾。

一心准拟闲登眺，却被诗情使不闲。
满庭芳
仲殊（宋代）

三月迟迟，牡丹时节，算来淑景方融。板舆闲暇，香雾锁花宫。曾侍瑶池宴席，三千女，深浅匀红。轻含笑，尊前认得，阿母旧慈容。

倾心。齐献寿，一时倾倒，春在杯中。戏彩衣间作，喜气重重。更有天仙寄语，教皓鹤、双舞云空。人长命，花枝长在，岁又东风。
题黄立轩西湖百咏三首 其二
萧立之（宋代）

欲雕好句老经行，读子清吟客梦醒。意象见前无笔力，一如前辈说西铭。
依韵和赵令畤
陆佃（宋代）

无事何妨数命宾，一湖清境是西邻。栽花要与春为主，对酒瞋西目借人。

诗就彩笺斜卷玉，舞馀花碗倒垂银。由来景物常无价，谩道钱多会有神。
为如镜净上人赋
仇远（元代）

一片灵台月，圆明适中规。
谁知相对者，曾悟未磨时。
去垢元来净，观空了不疑。
水边閒独立，照见白须眉。
秋日四首
宋祁（宋代）

禁林成宿忝，愚谷负深归。
未识前途远，容知昨日非。
巧劳真物役，静胜乃天机。
君看琴中意，何尝在玉徽。
代人进太皇挽词 其五
徐积（宋代）

导骑鸣鞭去，魂车恋阙迟。梓宫何处宿，幄殿夕阳时。

天上有名姓，人閒无路歧。三泉深百尺，神御复何之。
题小画
童冀（明代）

春来常早起，幽事静中多。采药行林影，看云坐涧阿。

柴门依水竹，茅屋带烟萝。却忆随朝者，严城散晓珂。
寄天童痴绝和尚
释亮（宋代）

潦倒西山百不能，随身赖有一枝藤。
东撑西拄消间日，甘作荒山小院僧。
咏陈叔阳
刘迁（明代）

陈生生平好古书，日手一编坐庭除。八索九丘披未艾，海内人称老蠹鱼。

陈生生平怀素心，素心耿耿托孤琴。时开绿绮鼓雅操，冷热高飞太古音。

谢却烦尘爱漱盥，诛茆结屋临河畔。沧波澄澄芙蓉鲜，鸥鹭翩翩云影乱。

孤清厌世作蜉蝣，日日河边看水流。安得仙槎傍精舍，我亦乘之过斗牛。

非兰非蕙香欲浮，不日不夜光盈眸。天孙衣我凤文锦，列仙骑我双龙驺。

丹砂玉屑作珍馐，琼台宝树恣遨游。忽忘人间乐马忧，一任尘寰春与秋。
次韵十五日菊
丁宝臣（宋代）

寒芳开晚独堪嘉，开日仍逢小雨斜。
秋尽亭台凋木叶，月圆时节伴蓂花。
幽香不入登高会，清赏终存好事家。
黄蕊绿茎如旧岁，人心徒有后时嗟。
贺美之见访
姚绶（明代）

贺家湖上看稽山，影落芙蓉清镜间。天宝诸公同祸乱，四明狂客自高閒。

翠华南幸几亡国，紫气西来欲满关。今我逢君重吊古，酒船明月且忘还。
谒方正学祠遂至寿池山房 其一
潘德舆（清代）

建康郭外万山合，木末一亭依太清。老子间游多古意，大忠余愤作江声。

春秋事不部家国，师友伦原共死生。草草六朝同传舍，词章几辈是时英。
飨
朱厚熜（明代）

太庙礼成，赐张元辅。
戊子新正吉，春享祖庙亲。
祀事欣已成，肃吉回宫宸。
登辇偶一顾，舆南一辅臣。
貌奇真才杰，形端气志伸。
外焉秉贞一，内则抱忠纯。
诚正辅吾躬，清白饬乃身。
予喜荷天眷，赍贤作邦仁。
庶几皋夔辈，望以康斯民。
菊夏摘则秋茂，朝凉试手
杨万里（宋代）

种菊君须莫惜他，摘教秃秃不留些。
此花贱相君知麽，从此千千万万花。
和闻蛩有感二首 其二
吕陶（宋代）

思妇感离别，夕霖殊未晴。九秋消息近，千里梦魂清。

续缕有深意，促机无缓声。寒衣远须寄，人去在幽并。
趋上饶道中
赵蕃（宋代）

风雨催梅子，溪山进客舟。
登临虽慰眼，怅望复增愁。
岁月常为旅，饥寒不自谋。
翩翩羡林鸟，闲逸愧沙鸥。
孙元忠寄示种竹诗戏以二十篇答 其九
孔平仲（宋代）

竹光团野草，秀气豁烦襟。赠此遣愁寂，萧然静客心。

枕簟入林僻，鸟雀聚枝深。兴趣江湖迥，松筠起碧浔。
短歌行
黄圣年（明代）

彼昼何长，岁计乃短。迨我今暇，申此诚款。吹笙鼓瑟，以乐嘉宾。

中苟不接，化为劳薪。昔我初生，伤乎末季。及吾方刚，而乃不啻。

盻彼流水，其流汤汤。亮无利楫，孰溯以航。岁不我与，世亦如斯。

道远倒行，徒为人嗤。炙我枯鲤，命我匏尊。惟彼无怀，可与晤言。
书郑伯固冷斋卷
王恭（明代）

肉食厌藜藿，貂衣哂逢掖。朝醉邯郸春，莫宿平原宅。

香街白马动行轩，羡君读书长闭门。华堂绮席仍击钟，羡君一瓢常屡空。

石崇舍下金如土，田鼢门前客无数。君将富贵等浮云，却向人间独辛苦。

高斋卷幔对青山，曲几残尊野菜盘。帘前水鸟将心远，灯下松霜落梦寒。

几年在泮閒搔首，禄米何曾足沽酒。弟子频分出首符，故人已结朝天绶。

他时青紫系黄金，莫负悠悠冰雪心。
次韵弟观雪中二首 其二
陈著（宋代）

万里长天一样云，纷纷吹下玉成尘。能令下界皆称瑞，谁谓南人不识真。

积冻已多为麦地，培汤更办百花春。强将光景宽衰老，呵手微吟意欠新。
梢云
曹松（唐代）

殊质资灵贶，陵空发瑞云。梢梢含树影，郁郁动霞文。

不比因风起，全非触石分。叶光闲泛滟，枝彩静氛氲。

隐见心无宰，裴回庆自君。翻飞如可托，长愿在横汾。
兵后经永安法空寺寄悟禅师（其寺贼所焚）
皎然（唐代）

常说人间法自空，何言出世法还同。微踪旧是香林下，

馀烬今成火宅中。后夜池心生素月，春天树色起悲风。

吾知世代相看尽，谁悟浮生似影公。
天津桥望洛城残雪
阎济美（唐代）

新霁洛城端，千家积雪寒。未收清禁色，偏向上阳残。
道中即事
姚勉（宋代）

我亦欲怀三赤珠，陆郎有母繄独无。
治生复人谏止，亦岂能有千头奴。
放船先寄普照老夷白
吴则礼（宋代）

柁楼澹沲冬日斜，半世三钟并五车。处处谈禅作居士，年年行脚见僧伽。

偶然摩腹船鸣鼓，聊复捐书雁聚沙。先遣毛锥交说似，即今镜里有霜华。
益老过灵岩夙筑塘因慰藉小隐索诗
许及之（宋代）

孤云一片自由身，古刹随缘有夙因。小隐未容蚕作茧，灵岩要夙海扬尘。

筑塘衣钵时时唱，信笔诗篇句句新。昼绣不须归相里，闻师自是雁山人。
得归结庐先寄舍弟季亭 其一
王箴舆（清代）

鸾凰遗好音，众鸟鸣且悦。海鹏负青冥，塞鸿踏春日。

延颈远罻罗，疾翮脱一发。露行早然犀，夜寐屡惊蝎。

劳薪吹烬灰，膏雨濯余蘖。勒恩返旧山，焚香拜明佛。

我本蓬蒿人，初心悔未决。念亲似秋草，应添头上雪。

有弟如晨星，同系天边月。
黎人二首 其一
李光（宋代）

褰帷露冕更停轮，渺渺旌麾入瘴云。异境尽凭诗写去，郡僚争喜得新闻。
孝宗皇帝挽词五首
陈傅良（宋代）

艺祖开皇极，何心畀后昆。
天将翊尧运，世复见汤孙。
武接规模在，仁追典则存。
煌煌宋宗社，永永配乾坤。
与方慕寒
林旭（清代）

我始就傅出，君实连墙居。同年一月小，共学兄弟如。

先生君长兄，爱我常并誉。太翁白发健，携我坐床敷。

分甘预一割，锦绅再拜趋。不见八九载，谁谓同州闾。

乐群日可数，在远迹愈疏。言念小秦君，欲从治汉书。

今我不强学，殖落殆成樗。见日抚手忭，口呿穷须臾。

闻君秋当婚，孟姜玱琼琚。登高夥新诗，缘情故自殊。

风流老司马，厚子意有馀。放衙接佳语，探怀出明珠。

悢悢身万里，藉问何止疋。
溪桥晚兴
郑协（宋代）

寂寞亭基野渡边，春流平岸草芊芊。
一川晚照人闲立，满袖杨花听杜鹃。
送曹本忠出守临江
黄衷（明代）

何幸际明扬，英年绾郡章。人誇神女赋，自扫盖公堂。

列骑摇新神，蟠鹇换旧裳。山河分职贡，羔雁接班行。

白璧知无玷，朱弦待改张。控强方剪韭，理剧类鞭羊。

倚剑吴天碧，吹铙楚水长。春风翻弱絮，无奈御离觞。
刘参军贻予白石盘牙香用来韵奉答 其一 白石盘
屈大均（明代）

一片端溪出，人同白玉看。承君一追琢，遂得作珠盘。

气以香炉暖，光含素镜寒。方圆有深意，欲报碧琅玕。
登云罩寺定光塔
弘历（清代）

三度登穹塔，九秋纵远观。目穷寥廓外，身在云霞端。

镇尔天籁发，飒然衣袂寒。宇宙渺无极，吾心与共宽。
南归诗十九首 其十五 瓜州晓望
李流芳（明代）

江淮十日晴，似为归人贶。浊河亦霁颜，平澜容月漾。

今朝广陵路，春气转骀荡。邗沟日已斜，瓜州潮未涨。

滞舟江城边，朅来江城上。樱桃淡多姿，杨柳绿无状。

江水媚春晓，开此好图障。怪我思江南，请君试一望。
宿东林寺
白居易（唐代）

经窗灯燄短，僧炉火气深。索落庐山夜，风雪宿东林。
九日依唐生韵五绝句 其五
刘摰（宋代）

长松老桂风霜足，细草幽花雨露沾。天寒日下音书少，雁自高飞鱼自潜。
秋晚送无可上人
薛能（唐代）

半夜觉松雨，照书灯悄然。河声才淅沥，旧业近潺湲。

坐滴寒更尽，吟惊宿鹤迁。相思不相见，日短复愁牵。
送王郎
敖陶孙（宋代）

车何由由方，草色欲无路。
晴川媚双燕，及此送将去。
若人天机深，奇服雅自与。
色漫无可锄，语妙时一吐。
相逢大江上，为我浣尘土。
后期岂前料，已作千岁语。
告归何草草，双水深雾雨。
稍闻父老旧，门户要渠补。
祗愁模楷地，与世作夸诩。
宁当去楼梯，闭置吾叔度。
翼翼吴齐门，大江流日夜。
别君虽咫尺，即是风牛马。
君才何如我，我拙犹肯借。
淮人买绣丝，布洲市如赭。
张皇十日饮，著公乔松下。
画工亦岂学，爱玩此粲者。
人情勿苦拒，舆马幸整暇。
向来三宿恋，取别万里驾。
想当双玉瓶，酣歌泪盈把。
缥缈鸿鹄去，吾甘老原野。
对酒
黄甲（宋代）

齐瑟未工，楚玉奚辨。
千仞蒙<矢敫>，一枝规晏。
箕毕各肠，鹬蚌交患。
枕边蝴蝶，隙中鹏璟。
南阳结庐，西蜀焚栈。
感兹醍醐，殉我皤弁。
此乾此坤，此丘此涧。
何虑何营，何真何赝。
化凿为天，击唾成幻。
舟过谢潭三首·其三
杨万里（宋代）

碧酒时倾一两杯，船门才闭又还开。
好山万皱无人见，都被斜阳拈出来。
送杨道父二首
李流谦（宋代）

遂决乘桴计，初无判袂愁。
清樽聊把手，弱缆已开头。
懿戚今元老，乡邦子俊流。
等閒垂一臂，谈笑上瀛洲。
天屋歌为卢洪赋
赵希㯝（宋代）

霞扃云牖高窿穹，八荒四野垂帘栊。羲璘勃窣行西东，茫茫尘帘如飞蓬。

玉川公子乘清风，飘然据作吟诗宫。穿心出胁千万语，叫开阊阖惊苍龙。

银河泻入北斗柄，醉来掷下琉璃钟。仙人王乔作邻伍，冯轩共笑嘘长虹。

旌阳拔宅想亦在，千年万岁都洪濛。君不见阿房结绮今何许，劫灰一丈漫秋雨。
次韵马伯庸游玉泉山
吴元德（元代）

飞絮晴丝络马头，春风常记侍宸游。牙樯映日开龙舰，天乐连云上翠楼。

杨柳尽随堤北偃，芙蕖不碍水东流。遥瞻玉辇时巡处，千里风烟紫塞秋。
闺情代八首 其五
江源（明代）

自从车马出门朝，却算游程岁月遥。何处相思不相见，灞西风雨正潇潇。
论诗
俞桂（宋代）

大道本无体，何在文字间。
昴从先天画，诗自圣人删。
流风传益远，后作莫可攀。
推敲谁氏子，一字不可闲。
和岁除日
梅尧臣（宋代）

一年三万六千刻，玉漏唯余十二时。
去日苦多谁会惜，残阴全二颇能知。
已惊颜貌徐徐改，不奈乌蟾冉冉驰。
万国明朝贺新岁，东风依旧入春旗。
次韵和孔周翰侍郎洪州绝句十首 其一
郭祥正（宋代）

谁知北客与春期，乍见山桃一两枝。却忆洛阳行乐处，卖花天气晚晴时。
越州歌二十首 其九
汪元量（宋代）

脱却黄袍心莫欺，魏王事业止于斯。孤舟走过扬州去，表奏朝廷乞太师。
立春日感怀
陈荐夫（明代）

征袖翩翩浥泪痕，别离无计但销魂。
应嗟不及墙东柳，岁岁春风在故园。
句 其十四
曾肇（宋代）

兰蕙香浮衿解后，雪冰肤在酒酣间。
富庄晓发
谢遴（明代）

催客村鸡早，连朝辙未停。酒无千里力，寒极半程醒。

老马冲残月，孤鸿唳小星。山中招隐地，辜负日高扃。
余名宴居之室曰一枝巢赋诗以自遣
舒岳祥（宋代）

世事随流水，年华逐北风。雁横残笛外，人老夕阳中。

听雪三间永，催梅百榼空。沿溪漉明月，只在最高峰。
送无作上人之四明
释行海（宋代）

老子穷通听我吟，山中惟有我同心。
数茎白发惊年老，几度青同恋夜深。
冰锁蛟龙盘大泽，云遮兰蕙托幽林。
道行亦自东浮海，海国清风引梵音。
晨晦
方氏（明代）

终朝无所见，茫茫烟雾侵。
白日不相照，何况他人心。
枯梅依古壁，寒鸟度高岑。
静坐孤窗中，幽响成哀吟。
春水一已平，杨柳一已深。
故物无遗迹，萧条风入林。
送王相公之幽州
皇甫冉（唐代）

自昔萧曹任，难兼卫霍功。勤劳无远近，旌节屡西东。

不选三河无，还令万里通。雁行缘古塞，马鬣起长风。

遮虏关山静，防秋鼓角雄。徒思一攀送，羸老荜门中。
赠沛禅师
皇甫曾（唐代）

南岳满湘沅，吾师经利涉。身归沃洲老，名与支公接。

净教传荆吴，道缘止渔猎。观空色不染，对境心自惬。

室中人寂寞，门外山重叠。天台积幽梦，早晚当负笈。
越溪春 和子珍《雨中有忆》，用欧公韵
樊增祥（清代）

暗玉敲窗银烛背，芳绪渺无涯。罗衣翻酒都成晕，似脸波、初上微霞。

蕙草长时，春潭涸后，空忆韩家。

门前何处香车。梦绕旧窗纱。泥人一晌半晌小坐，帘纹如水低斜。

为问镜中眉语，可能瞒却灯花。
读潮本韩集
陈知柔（宋代）

大雅寥寥不复还，如公几得古人全。
格高枯淡复志赋，意到浑沦原道篇。
赵子遗编今复乱，欧公校本孰能传。
古音祠矣尤难识，聊与磨铅一究研。
题李公麟山庄图·建德馆
苏辙（宋代）

龙眠渌净中，微吟作云雨。
幽人建德居，知是清风主。
送傅
王十朋（宋代）

五马躬迎八十亲，甘棠如旧治惟新。欢传此日来廉范，记得当时借寇恂。

江海聊淹把麾手，庙堂无是荐贤人。送君为守泉南守，政拙才疏藉宝邻。
万岁不 相传明太祖曾至此
俞樾（清代）

汉皇登嵩不，不中呼万岁。不神不解谀，未免疑真伪。

明祖登兹不，不名与之符。不知空不里，曾效嵩呼无。

于今不色青瞢瞢，万仞巨右千盘松。真人所到即名胜，云气非复寻常同。

呜呼，三百年，明祚毕。崇祯十七外，止有福王一。回首燕京万寿不，可怜龙驭徒萧瑟。

岂若兹不掩薜萝，千秋万岁总嵯峨。太平草木多佳气，莫问前朝事若何。
送王安之无锡州判
陆文圭（元代）

龙峰邻吾州，赤子久失乳。
或加手斲削，谁肯顷摩拊。
有客来嘉禾，谈我读书坞。
口称王侯贤，可配循吏古。
廉不受私谒，公不畏强御。
素秋下严霜，阳春沃膏雨。
泽国鲈正肥，山泉茗尤苦。
州县徒劳人，扬历安足数。
莫思金带横，长学彩衣舞。
句
郭贽（宋代）

高低草木芽争发，多少龙蛇眼未开。
送河中张胄曹往太原计会回
耿湋（唐代）

北风长至远，四牡向幽并。衰木新田路，寒芜故绛城。

遥听边上信，远计朔南程。料变当临事，遥知外国情。
和毛中书劝宵韵三首
袁甫（宋代）

历遍田畴问我农，都言杼柚久虚空。
吏胥祗是工椎剥，仓廪何曾识腐红。
愿得家家歌乐岁，直须日日扇和风。
如今拙手徒餐粟，惭见天民四者穷。
绍兴祀岳镇海渎四十三首
佚名（隋代）

我土绵绵，孰匪疆理。
惟时幽都，匪日隃只。
条哉良月，朔风其同。
曷阻曷深，其亦来降。
出昆山候海舟
谢肃（明代）

薄宦频年劳远道，多情对酒恋春华。棣花天外遥思弟，桃叶风前倍忆家。

寂寞昆丘弹佩剑，苍茫瀛海驾飞槎。此身归定知何处，还信吾生自有涯。
偈颂一百二十三首
释普度（宋代）

有权有实，有照有用，
些些鬼眼睛，临机要活弄。
弄得活，没疏亲。
谁知席帽下，都是旧时人。
北山堂开炉夜坐
范成大（宋代）

困眠醒坐一龛多，竹洞无关断客过。
贪向炉中煨榾柮，懒从掌上看庵摩。
闲无杂念惟诗在，老不甘心奈镜何
八万四千安乐法，元无秘密可伽陀。
淳熙二年发太上皇帝太上皇后册宝十一首
佚名（隋代）

乾健坤从，阳风阴阳。
迨兹受祉，允也闰况。
虞来在下，德物在上，
咨时三公，执事无旷。
句
钱惟演（宋代）

正好睡时行十里，不交谈处饮三杯。
和僧碧泉三首
胡宏（宋代）

山根泉发澜生凝，亭上风微浪自平。
汩汩长年流不住，无言千古意分明。
听演师琴
史卫卿（宋代）

禅悟却参琴，山高水复深。
七弦手共语，万籁耳无音。
激烈鬼神泪，发挥天地心。
秋风时一曲，怀古更伤今。
琢句
苏泂（宋代）

琢句真无益，论诗新有名。
客怀无远近，人事只翻腾。
积水明寒树，饥鸿咽夜声。
半年安坐得，又作雨中行。
南村归兴十首 其八 松陵倚棹
顾清（明代）

倚棹虹桥下，凉风吹葛巾。家山看渐近，鱼鸟自相亲。
留山间种艺十绝
刘克庄（宋代）

一卉能令一室香，炎无尤觉玉肌凉。
野人不敢烦天女，自折琼枝置枕傍。
和善之游龟溪乾元寺
牟巘（宋代）

畴昔侍吾翁，尚记入霅年。米曲家家酿，蒲荷处处田。

龟溪见鹤林，欲去遭挽牵。借屋度长夏，对床时醉眠。

或登左顾亭，风物清且妍。回顾一甲子，往事随奔川。

翰林左绵秀，宫锦不上船。肯寻两翁游，来弄明月泉。

弄泉珠丽袖，吟诗箭脱弦。是谁修月斧，斲地成空穿。

犹有半泓碧，奈此笔如椽。乃知宇宙内，小大常相悬。

惟堪供我辈，古瓦生茶烟。云乳聊一啜，松风洒秃颠。